Spelers dra maskers uit protes | Netwerk24
Die spelers van die Brasiliaanse sokkerklub Gremio het Sondag maskers gedra uit protes teen die plaaslike Gaucho-liga se besluit om wedstryde te laat voortgaan te midde van die Covid-19-pandemie.
Die Gremio-sokkerspan se protesaksie het die gewensde uitwerking gehad. Foto's: Getty Images
BBCSport berig Renato Portaluppi, die span se breier, het sy spelers op die veld gelei vir hul kragmeting teen São Luiz. Hy en die elftal in sy beginspan het wit maskers gedra terwyl hulle voorberei het vir die wedstryd om af te skop.
Gremio het in 'n leë stadion met 3-2 geseëvier.
Portaluppi het owerhede gewaarsku Gremio is bereid om te staak indien die liga nie tydelik afgelas word nie.
"Dis tyd dat Gremio standpunt inneem, daarom het ons maskers gedra sodat die owerhede besef die spelers is ook mense," sê hy.
"Ons is nie immuun teen virusse nie. Daar is geen punt om die deure vir toeskouers te sluit nie. So die toeskouers word beskerm en skroef die mense wat vir sokker werk nie.
"Die hele wêreld het tot stilstand gekom – moet Brasiliaanse sokker nie dieselfde doen nie? Dit is ons boodskap en ons hoop hulle luister. Hopelik sal gesonde verstand seëvier."
Die CBF, die beheerliggaam vir sokker in Brasilië, het ure later aangekondig dat alle nasionale kompetisies tot verdere kennisgewing opgeskort word.
Renato Portaluppi, die span se afrigter. Foto: Getty Images
Intussen het alle Suid-Afrikaanse sokkeraktiwiteite Sondag soos normaalweg voortgegaan. Die PSL beplan egter 'n "dringende vergadering" nadat pres. Cyril Ramaphosa die land Sondagaand oor die koronavirus toegespreek het, berig Sport24.
Bykans alle ander sportgeleenthede wêreldwyd is ook weens die Covid-19-virus óf voorlopig gestaak óf geheel en al gekanselleer.